சென்னை, பாடி பகுதியைச் சேர்ந்த வனிதா, ''வீட்டுப்பாடம் கொடுத்தால்தான், பிள்ளைகளுக்குத் தினமும் சிறிது நேரம் படிக்க வேண்டும் என்கிற எண்ணம் வரும். என் பிள்ளைகள் படிக்கும் பள்ளியில் ஒரு பக்கத்துக்கு எழுதும் அளவுக்குத்தான் தருவார்கள். வாரத்துக்கு இரண்டு நாள் மட்டும் டிக்டேஷன் வேர்ட்ஸ் மாதிரி சின்னச் சின்ன கிளாஸ் டெஸ்ட் இருக்கும். இப்போதிலிருந்தே இதையெல்லாம் பழக்கினால்தான், மூன்றாம் வகுப்பில் சைக்கிள் டெஸ்ட், யூனிட் டெஸ்ட், மன்த்லி டெஸ்ட் எனச் சமாளிக்க முடியும். ஆனால், வீட்டுப்பாடம் பிள்ளைகளின் மாலை நேரங்களை முடக்கிப்போட்டுவிடக் கூடாது. தினமும் வீட்டுப்பாடம் ஒரு பக்கத்துக்கு மட்டுமே கொடுக்க வேண்டும். ஒரே நாளில் ஐந்தாறு பக்கங்களுக்குக் கொடுப்பதை ஏற்றுக்கொள்ள முடியாது. என் பிள்ளைகள் படிக்கும் பள்ளியில் ஓவர் லோடு இல்லை. என் பையனை எல்.கே.ஜி-யிலிருந்தே தினமும் 10 நிமிடம் படிக்கவைத்துப் பழக்கியிருக்கிறேன். இப்போது அரை மணி நேரம் படிக்கிறான். ஆனால், என் பெண் விஷயத்தில் இதை நான் ஃபாலோ செய்யவில்லை. அவளை இரண்டாவது படிக்கும் வரை ஃபிரீயாக விட்டதால், தற்போது மூன்றாம் வகுப்பு வந்ததும் உட்கார்ந்து படிக்க கஷ்டப்படுகிறாள். அதனால், தனியாக டியூஷனுக்கு அனுப்புகிறோம். என்னைக் கேட்டால், அதிக வீட்டுப்பாடம் தருவதாகப் புகார் வரும் பள்ளிக்கூடங்களின் மீது மட்டும் நடவடிக்கை எடுக்கலாம்'' என அழுத்தம் திருத்தமாகச் சொல்கிறார்.